Да 1960-х гадоў археолагі спрабавалі знайсці старажытны Барысаў на тэрыторыі сучаснага горада. Комплексна была вывучана гарадское замчышча, але прадметаў старэйшых за XIV ст. там не адшукалі. Толькі пасля гэтага звярнулі ўвагу на Стара-Барысаў. Экспедыцыя археолага Г. Штыхава знайшла тут шматлікія доказы існавання сярэднявечнага горада. Раскопкі падтрымалі меркаванне, што хутка пасля распаду Полацкага княства Барысаў згубіў сваё адміністрацыйнае і абарончае прызначэнне, не стаў ані удзельным горадам, ані якім-кольвек заўважным цэнтрам рамёстваў і гандлю. Фактычна да XV ст. ён не грае вялікай ролі ў гісторыі беларускіх земляў.